L-UE dalwaqt ser ikollha fis-seħħ qafas superviżorju mtejjeb għall-istituzzjonijiet finanzjarji Ewropej, inkluż setgħat superviżorji msaħħa għall-Awtorità Bankarja Ewropea fil-qasam tal-ġlieda kontra l-ħasil tal-flus u l-finanzjament tat-terroriżmu. Il-Presidenza Rumena tal-Kunsill u l-Parlament Ewropew laħqu qbil proviżorju dwar sett ta' proposti biex jiġi rieżaminat il-funzjonament tas-sistema Ewropea ta' superviżjoni finanzjarja (SESF) attwali . Issa jeħtieġ li l-qbil jiġi kkonfermat mill-ambaxxaturi għall-UE. Illum għamilna pass mill-akbar lejn l-immodernizzar tal-mod ta' kif jiġu ssorveljati l-istituzzjonijiet finanzjarji fl-Ewropa. B'mod partikolari, il-fatt li l-Awtorità Bankarja Ewropea issa ser ikollha setgħat reali li tissorvelja kwistjonijiet dwar il-ġlieda kontra l-ħasil tal-flus u l-finanzjament tat-terroriżmu għandu jippermetti aktar konverġenza bejn l-istati membri u azzjoni deċiżiva fl-UE. Eugen Teodorovici, ministru għall-finanzi tar-Rumanija Is-sistema Ewropea ta' superviżjoni finanzjarja kienet stabbilita fl-2011 u hija ffurmata minn: awtoritajiet superviżorji Ewropej (ASE) : l-Awtorità Bankarja Ewropea (EBA), l-Awtorità Ewropea tal-Assigurazzjoni u l-Pensjonijiet tax-Xogħol (EIOPA) u l-Awtorità Ewropea tat-Titoli u s-Swieq (ESMA). il- Bord Ewropew dwar ir-Riskju Sistemiku (BERS) li jissorvelja s-sistema finanzjarja inġenerali u jikkoordina l-politiki tal-UE għall-istabbiltà finanzjarja. Wara l-kriżi finanzjarja, l-UE rristrutturat is-sistema finanzjarja tagħha, inkluż kif din tiġi rregolata u sorveljata. Hija introduċiet ġabra unika tar-regoli, jiġifieri sett ta' regolamenti maqbula fil-livell tal-UE u applikabbli direttament fl-istati membri kollha tal-UE, u ħolqot l-ASE. Dawn l-awtoritajiet għandhom rwol ewlieni biex jiżguraw li s-swieq finanzjarji mal-UE kollha jkunu rregolati sew, b'saħħithom u stabbli . Dawn jikkontribwixxu għall-iżvilupp u l-applikazzjoni konsistenti tal-ġabra unika tar-regoli, isolvu problemi transfruntiera, u b'hekk jippromwovu konverġenza kemm regolatorja kif ukoll superviżorja. Illum, il-Presidenza u l-Parlament qablu dwar l-ewwel rieżami fundamentali tal-kompiti, is-setgħat, il-governanza u l-finanzjament tal-ASE u l-BERS, sabiex l-awtoritajiet jiġu adattati għall-kuntest mibdul li fih joperaw. Ir-riforma tinkludi wkoll dispożizzjonijiet li jsaħħu r-rwol tal-EBA fir-rigward ta' riskji għas-settur finanzjarju minn attivitajiet tal-ħasil tal-flus u finanzjament tat-terroriżmu. itejjeb is-sistema eżistenti għall-konverġenza superviżorja sabiex jagħmel il-proċess aktar effiċjenti, koerenti u trasparenti. Huwa jibbaża fuq għodod eżistenti, bħal evalwazzjonijiet bejn il-pari, filwaqt li jintroduċi għodod ġodda, pereżempju l-istabbiliment ta' gruppi ta' koordinazzjoni fil-livell tal-UE. Il-qbil jirrieżamina wkoll l- istruttura ta' governanza tal-ASE. Huwa jżomm il-prinċipju li d- deċiżjonijiet għandhom jittieħdu mill-Bord tas-Superviżuri u jiżgura rwol ewlieni għall-awtoritajiet nazzjonali kompetenti fi ħdan l-istruttura ta' governanza tal-ASE. B'mod parallel, ir-rwol u s-setgħat tal-President huma msaħħa. Il-President għandu jintgħażel abbażi tal-mertu, il-ħiliet maniġerjali u l-esperjenza ta' superviżjoni finanzjarja, bil-proċedura tal-għażla tirrispetta l-prinċipju tal-bilanċ bejn is-sessi. Fir-rigward tal- iskema ta' finanzjament tal-awtoritajiet jippreserva s-sistema eżistenti ta' kontribuzzjonijiet li jaslu parzjalment mill-baġit tal-UE u parzjalment mill-awtoritajiet kompetenti nazzjonali, filwaqt li jżid il-possibbiltà ta' xi kontribuzzjoni volontarja mill-Istati Membri jew minn osservaturi. Ir-riforma teżamina mill-ġdid ukoll is-setgħat ta' kull waħda mit-tliet ASE . Il-Presidenza u l-Parlament qablu li jagħtu lill- ESMA setgħat ta' superviżjoni diretta fuq amministraturi ta' parametri referenzjarji ta' importanza kritika ta' pajjiżi terzi, kif ukoll fir-rigward ta' fornituri ta' servizzi ta' rappurtar tad-data, ħlief għal dawk lokali żgħar li għandhom jiġu identifikati permezz ta' att delegat. Finalment, ir-riforma ssaħħaħ ir-rwol u s-setgħat tal-EBA fir-rigward tas-superviżjoni tal-ġlieda kontra l-ħasil tal-flus . B'mod partikolari, l-EBA ngħatat il-kompiti li tiġbor l-informazzjoni mill-awtoritajiet kompetenti nazzjonali, issaħħaħ il-kwalità tas-superviżjoni permezz tal-iżvilupp ta' standards komuni, twettaq valutazzjonijiet tar-riskju u tiffaċilita l-kooperazzjoni ma' pajjiżi li mhumiex fl-UE dwar każijiet transkonfinali. Il-passi li jmiss Sakemm issir il-finalizzazzjoni teknika tat-test, il-qbil proviżorju ser jiġi ppreżentat għall-approvazzjoni lill-Ambaxxaturi għall-UE. Il-Parlament u l-Kunsill ser jintalbu jadottaw ir-regolament propost fl-ewwel qari. Test maqbul tar-riforma tal-ASE kif approvat mill-Coreper fl-1 ta' April 2019 Test maqbul tal emendi għas-Solvibbiltà 2 u l-MIFID kif approvat mill-Coreper fl-1 ta' April 2019 Din ir-riżorsa bħalissa hi disponibbli biss bil-lingwa jew il-lingwi li ġejjin: Test maqbul tar-riforma tal-BERS kif approvat mill-Coreper fl-1 ta' April 2019 Din ir-riżorsa bħalissa hi disponibbli biss bil-lingwa jew il-lingwi li ġejjin: